Il-Kummissjoni Ewropea sodisfatta bl-eżitu tal-vot tal-lum fil-Parlament Ewropew, li jikkonferma l-ftehim politiku dwar il-Programm InvestEU li ntlaħaq f'Diċembru 2020. Il-Programm InvestEU se jipprovdi lill-UE b'finanzjament kruċjali fit-tul, billi jinkludi l-investiment privat b'appoġġ għall-irkupru u jgħin biex l-ekonomija Ewropea tinbena b'mod aktar ekoloġiku, aktar diġitali u aktar reżiljenti. Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “Il-vot tal-lum fil-Parlament Ewropew dwar il-Programm InvestEU huwa pass kbir 'il quddiem lejn l-irkupru — l-isfruttar ta' potenzjal akbar ta' investiment u innovazzjoni filwaqt li jinħolqu u jitħarsu l-impjiegi. Il-Programm InvestEU se jkun essenzjali biex jingħata appoġġ lil ekonomija aktar reżiljenti u sostenibbli, u jissimplifika l-aċċess u jsaħħaħ l-effettività tal-finanzjament tal-UE fi żmien meta huwa meħtieġ l-aktar. Wasal iż-żmien li niffokaw fuq id-dħul fis-seħħ tal-InvestEU b'mod sħiħ u mill-aktar fis possibbli.” Paolo Gentiloni, il-Kummissarju għall-Ekonomija, qal: “Kemm jekk wieħed iqis it-tranżizzjonijiet ekoloġiċi u diġitali, jew il-kapaċità tagħna li nġeddu l-mudell soċjali tagħna, huwa ċar li fis-snin li ġejjin se jeħtiġilna nagħmlu dak kollu li huwa possibbli biex insaħħu l-investiment fl-Ewropa. Il-Programm InvestEU se jkollu rwol importanti f'dan l-isforz. Permezz tas-self kollettiv u tal-allinjament ta' investituri privati mal-prijoritajiet politiċi tal-UE, InvestEU huwa mod kosteffiċjenti li jimmassimizza l-impatt tal-flus tal-kontribwenti Ewropej.” Il-programm ta' investiment tal-UE Permezz tal-garanzija baġitarja tal-UE, il-programm InvestEU se jiġġenera fondi pubbliċi u privati sostanzjali li jappoġġa l-investimenti u joħloq l-impjiegi, filwaqt li jibni fuq l-implimentazzjoni b'suċċess tal-Fond Ewropew għall-Investimenti Strateġiċi (FEIS). Dan se jipprovdi u jattira finanzjament fit-tul b'konformità mal-politiki tal-UE u jikkontribwixxi għall-irkupru minn kriżi ekonomika u soċjali fonda. Il-Programm InvestEU se jkollu garanzija baġitarja ta' EUR 26.2 biljun iffinanzjata mir-riżorsi tal-NextGenerationEU u tal-Qafas Finanzjarju Pluriennali. L-investiment kumplessiv li se jiġi mmobilizzat abbażi ta' dan huwa stmat li jiżboq l-ammont ta' EUR 372 biljun madwar l-UE, li 30 % minnu se jikkontribwixxi għal objettivi marbuta mal-klima. Il-programm se jinbena fuq erba' pilastri ta' politika: Kull wieħed mill-pilastri msemmija se jippermetti li jsiru investimenti strateġiċi li jiffokaw fuq il-bini ta' ktajjen tal-valur Ewropej aktar b'saħħithom f'infrastruttura u f'teknoloġiji kritiċi. Dawn se jkopru l-ħtiġijiet futuri tal-ekonomija Ewropea u jippromwovu l-awtonomija strateġika miftuħa tal-UE f'setturi ewlenin. L-objettivi u l-benefiċjarji Il-Programm InvestEU se jgħin lill-UE tilħaq iż-żewġ objettivi tat-tranżizzjoni ekoloġika u tat-trasformazzjoni diġitali. Huwa se jappoġġa l-Patt Ekoloġiku Ewropew u se jikkontribwixxi biex sal-2050 tintlaħaq il-mira tan-newtralità klimatika. Barra minn hekk, InvestEU se jipprovdi Skema għal Tranżizzjoni Ġusta speċifika li tiġġenera investimenti addizzjonali li jgawdu minnhom ir-reġjuni li jintlaqtu l-aktar mill-konsegwenzi soċjoekonomiċi tat-tranżizzjoni ekoloġika. Ir-Regolament InvestEU jippermetti wkoll li jingħata appoġġ kapitali lil SMEs li mill-2019 qed iħabbtu wiċċhom ma' riskji sinifikanti minħabba l-kriżi kkaġunata mill-pandemija tal-Covid-19. Biex jibbenefikaw mill-appoġġ l-SME irid ikollhom mudell kummerċjali vijabbli u jikkontribwixxu għall-objettivi politiċi fit-tul tal-UE. L-Istati Membri se jkollhom ukoll l-għażla li jużaw il-Programm InvestEU bħala għodda li timplimenta l-pjanijiet ta' rkurpru u reżiljenza skont il-Faċilità għall-Irkupru u r-Reżiljenza (Recovery and Resilience Facility, RRF). Il-garanzija tal-InvestEU se tkun miftuħa wkoll għall-grupp tal-BEI u wkoll għal bosta sħab ta' implimentazzjoni, fosthom istituzzjonijiet finanzjarji internazzjonali u banek u istituzzjonijiet promozzjonali nazzjonali. Dan se jiffaċilita l-użu rapidu tal-fondi u jiżgura l-involviment lokali. Il-passi li jmiss Issa jeħtieġ li l-Kunsill japprova il-ftehim milħuq formalment ukoll, qabel ma l-Presidenti tal-Kunsill ECOFIN u l-Parlament Ewropew ikunu jistgħu jiffirmawh. Ir-Regolament imbagħad jiġi ppubblikat fil-Ġurnal Uffiċjali, u b'hekk ikun jista' jidħol fis-seħħ tlett ijiem wara li jiġi ppubblikat. Il-Kummissjoni tistenna li l-passi formali kollha meħtieġa jiġu konklużi fil-waqt biex ir-Regolament ikun jista' jidħol fis-seħħ fil-bidu ta' April 2021. Il-Kummissjoni u s-sħab ta' implimentazzjoni se jiffinalizzaw il-proċeduri u l-ftehimiet meħtieġa biex il-kumpaniji u l-promoturi ta' proġetti jkunu jistgħu jibdew japplikaw għall-finanzjament fix-xhur li ġejjin. Mistoqsijiet u tweġibiet: InvestEU Is-sit web tal-Programm InvestEU